ตั้งโต๊ะรับรีไฟแนนซ์บ้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ทหารไทยตั้งโต๊ะรับรีไฟแนนซ์สินเชื่อบ้าน ลดค่าต๋งล่อใจลูกค้าช่วงดอกเบี้ยขาขึ้น วางเป้าโต 1.5 หมื่นล้าน 
นางกาญจนา โรจวทัญญู ผู้ช่วยกรรมการผู้จัดการใหญ่ สายงานส่งเสริมการตลาดลูกค้ารายย่อย ธนาคารทหารไทย (TMB) เปิดเผยว่า ธนาคารตั้งเป้าการเติบโตของสินเชื่อที่อยู่อาศัยในปีนี้เอาไว้ที่ 1.5 หมื่นล้านบาท จากฐานสินเชื่อเดิมที่ 5.5 หมื่นล้านบาท โดยจะเน้นการรีไฟแนนซ์สินเชื่อมาจากธนาคารอื่นถึง 50% หรือคิดเป็นมูลค่า 7,500 ล้านบาท เนื่องจากธนาคารจะไม่ได้เน้นการปล่อยสินเชื่อโครงการ (Prefinance) ที่มีความเสี่ยงสูง โดยปัจจุบันธนาคารมีสินเชื่อที่ไม่ก่อให้เกิดรายได้ (เอ็นพีแอล) ของสินเชื่อที่อยู่อาศัยแค่ 3% ซึ่งถือว่าต่ำและควบคุมได้
ทั้งนี้ จากการศึกษาพบว่าในตลาดสินเชื่อที่อยู่อาศัยยังมีผู้ที่สนใจทำรีไฟแนนซ์อยู่อีก 10% ขณะที่อีก 80% ไม่สนใจ เพราะมีขั้นตอนที่ ยุ่งยาก และมีค่าใช้จ่ายค่อนข้างมาก
นางกาญจนา กล่าวว่า ธนาคารได้ออกแคมเปญพิเศษด้วยการยกเลิกการเก็บค่าธรรมเนียมทั้งหมด 4 ขั้นตอน สำหรับลูกค้ารีไฟแนนซ์ ทั้งค่าประเมินสินทรัพย์ ค่าจดจำนอง ซึ่งปกติจะเก็บในอัตรา 1% ของราคาบ้าน ค่าจัดการวงเงินสินเชื่อที่ 0.1% ของวงเงินสินเชื่อ และค่าบริการของกรมที่ดิน นอกจากนี้ยังมีการออกแคมเปญผ่อนดอกเบี้ย 0% นาน 15 เดือน ล่าสุดได้ร่วมมือกับบริษัท อาคเนย์ประกันภัย เพื่อทำประกันอัคคีภัยให้กับลูกค้าทุกรายฟรี ซึ่งจะช่วยให้ลูกค้าประหยัดค่าใช้จ่ายได้ 3 หมื่นบาทต่อสินเชื่อทุก 1 ล้านบาท โดยเชื่อว่าในปีนี้จะมีลูกค้าใหม่เพิ่มขึ้นไม่ต่ำกว่า 1.5 หมื่นราย 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า การทำประกันอัคคีภัยฟรีจะไม่กระทบต่อต้นทุนมากนัก เนื่องจากนำงบด้านการตลาดเข้ามาชดเชย และจะไม่มีการปรับอัตราดอกเบี้ยสินเชื่อที่อยู่อาศัยเพิ่มขึ้น แต่หากดอกเบี้ยนโยบายปรับเพิ่มขึ้น ธนาคารจะทยอยปรับขึ้นดอกเบี้ยตามเพื่อลดต้นทุน